બીજે દિવસે ૠતાને નવડાવી મમ્મીએ કહ્યું : “જા, કબાટમાંથી કપડાં કાઢી પહેરી લે.” નટખટ બટકબોલી ૠતા આજ કહ્યાગરી ને મૂક બની ગઈ હતી. મમ્મીના આદેશનો રોજ વિરોધ કરતી ૠતાએ ચૂપચાપ કબાટ પાસે જઈ કબાટ ખોલ્યો. કપડાં શોધવા લાગી. કપડાંની વચ્ચે પડેલી છીંકણીની ડબ્બી પર ૠતાની નજર પડી. તેણે ઝડપથી ડબ્બી લઈ લીધી. મુઠ્ઠીમાં ડબ્બી પકડી તે બહાર દોડી. તૃપ્તિએ જોયું તો ૠતા હાથમાં કંઈક લઈને બહાર જાય છે. તેને શંકા પડી કે જરૂર કોઈ વસ્તુ લઈને જાય છે. તે પાછળ દોડી. ૠતાને પકડી તેણે પૂછ્યું : “આમ દોડીને ક્યાં જાય છે ? તારા હાથમાં શું છે ?” એટલી વારમાં નિલય પણ પહોંચે છે.